b'\n_START_ARTICLE_\nGuldh\xc3\xb8j\n_START_SECTION_\nHistoriaa\n_START_PARAGRAPH_\nHautakumpua tutkivat vuonna 1891 V. Boye ja H. Petersen apunaan joukko ty\xc3\xb6miehi\xc3\xa4. Ty\xc3\xb6 tehtiin ripe\xc3\xa4sti ja paikalle ei palattu en\xc3\xa4\xc3\xa4 jatkotutkimuksia varten. Kyseess\xc3\xa4 oli ensimm\xc3\xa4inen tammiarkkuhautaukseen liittyv\xc3\xa4 arkeologinen kaivaus, joka dokumentoitiin siksi my\xc3\xb6s valokuvin. Kolmesta tammiarkusta on suoritettu dendrokronologinen analyysi, jonka avulla on arvioitu tammipuiden kaatamisvuodet. Ensimm\xc3\xa4inen analyysi tehtiin arkuille B ja C vuonna 1975, ja toisella kertaa se tehtiin arkuille A ja C vuonna 2011.\n_START_SECTION_\nHautakumpu\n_START_PARAGRAPH_\nVuonna 1891, kun hautakumpua tutkittiin, mitattiin sen pohjan l\xc3\xa4pimitan olevan v\xc3\xa4hint\xc3\xa4\xc3\xa4n 31,4 metri\xc3\xa4 ja hautakummun korkeudeksi 4,26 metri\xc3\xa4. Kumpu ei en\xc3\xa4\xc3\xa4 ollut alkuper\xc3\xa4isiss\xc3\xa4 mitoissaan, koska siit\xc3\xa4 oli kaivettu maata ja se oli ainakin osittain aktiivisessa viljelyss\xc3\xa4. Kaivauksien j\xc3\xa4lkeen hautakummulla ei ollut en\xc3\xa4\xc3\xa4 tieteellist\xc3\xa4 arvoa ja kun vuonna 1954 paikalla tehtiin inventointi, kirjoitettiin siit\xc3\xa4 vain lakoonistesti "kynnetty yli". Kummun j\xc3\xa4\xc3\xa4nteit\xc3\xa4 ei rauhoitettu, koska ne eiv\xc3\xa4t en\xc3\xa4\xc3\xa4 erottuneet maisemasta._NEWLINE_Hautakummun rakenteesta ei ole j\xc3\xa4\xc3\xa4nnyt paljon kerrottavaa. Kaivauksen johtajat Boye ja Petersen havaitsivat siin\xc3\xa4 rakenteellisesti kaksi vaihetta. Aluksi oli rakennettu pieni kumpu, joka piirroksista p\xc3\xa4\xc3\xa4telleen olisi rakennettu hautauksen A ymp\xc3\xa4rille. Hautaukset B ja C sijaistivat t\xc3\xa4m\xc3\xa4n kummun reunalla. My\xc3\xb6hemmin hautakumpua laajennettiin lopullisiin mittoihinsa, joita ei voida en\xc3\xa4\xc3\xa4 kunnolla arvioida. Kun hautakumpu oli suljettu, muodostui siihen kostea ydin, jossa maahan j\xc3\xa4\xc3\xa4nnyt happi kului nopeasti loppuun. Kostean ytimen ymp\xc3\xa4rille kehittyi tiivis pelkistyneest\xc3\xa4 raudasta muodostunut kova ja tiivis kuori. T\xc3\xa4m\xc3\xa4 rautakuori mahdollisti haudan hyv\xc3\xa4n s\xc3\xa4ilymisen vuosisatojen ajan._NEWLINE_Hautakummun p\xc3\xa4\xc3\xa4llisosassa sijaitsi v\xc3\xa4hint\xc3\xa4\xc3\xa4n kaksi uurnahautausta, jossa vainajan poltetut j\xc3\xa4\xc3\xa4nn\xc3\xb6kset sijoitettiin keraamiseen uurnaan. Uurnat kaivettiin matalaan kuoppaan ja peitettiin. N\xc3\xa4iden lis\xc3\xa4ksi havaittiin ruumishautaus, jonka ik\xc3\xa4\xc3\xa4 ei osattu m\xc3\xa4\xc3\xa4ritt\xc3\xa4\xc3\xa4._NEWLINE_Hautakumpu ei ollut s\xc3\xa4ilynyt koskemattomana. Keskimm\xc3\xa4inen tammiarkku, johon oli haudattu aikuinen, oli ry\xc3\xb6stetty. Siihen oli ilmeisesti p\xc3\xa4\xc3\xa4sty k\xc3\xa4siksi kaivamalla hautakumpuun p\xc3\xa4\xc3\xa4lt\xc3\xa4p\xc3\xa4in syv\xc3\xa4 kuoppa ja sitten tammiarkkuun oli hakattu kirveell\xc3\xa4 reik\xc3\xa4. Arkusta olisi otettu tai yritetty ottaa talteen metalliesineet (kuten yleens\xc3\xa4 tehd\xc3\xa4\xc3\xa4n). Keppi, jolla esineet ronkittiin aukosta talteen, makasi arkun vieress\xc3\xa4. L\xc3\xb6ydetyt kolme arkkua ovat tutkijoiden arvioiden mukaan kuuluneet samalle perheelle.\n_START_SECTION_\nGuldh\xc3\xb8jn mieshauta (hauta A)\n_START_PARAGRAPH_\nHautaus oli tehty kaksoisarkkuun, jossa sisin arkku oli 2,7 metri\xc3\xa4 pitk\xc3\xa4, kuorittu ja halkaistu tammen puunrunko, jonka puoliskot oli koverrettu sis\xc3\xa4puoliltaan ontoiksi. Vainaja, joka on m\xc3\xa4\xc3\xa4ritetty mieheksi, asetettiin sis\xc3\xa4arkun pohjapuoliskoon ja tammiarkku suljettiin toisella puoliksolla. Kun vainaja oli suljettu sis\xc3\xa4arkkuun, laitettiin se viel\xc3\xa4 suurempaan 3,5 metri\xc3\xa4 pitk\xc3\xa4\xc3\xa4n tammiarkkuun, joka oli rakennettu samalla tavalla. T\xc3\xa4st\xc3\xa4 arkusta oli j\xc3\xa4tetty puun pinnan kuorikerros poistamatta. Arkkuja tukevista kivikerroksista ei ole yhdenk\xc3\xa4\xc3\xa4n arkun kohdalla mainintaa. Arkun puunrungon vuosirenkaista tehtiin tukin dendrokronologinen analyysi. Puun kaatamisvuodeksi saatiin vuoden tarkkuudella 1389 eaa._NEWLINE_Vainaja ja arkkuun pannut tavarat poistettiin paikan p\xc3\xa4\xc3\xa4ll\xc3\xa4. Tutkimukset saivat hautavaatetuksesta selville seuraavaa. Arkun pohjalle oli aluksi levitetty el\xc3\xa4imen nahka, jonka p\xc3\xa4\xc3\xa4lle vainaja laitettiin puettuna makaamaan (useimmiten sel\xc3\xa4lleen). Haudassa oli mukana kaksi villaista myssy\xc3\xa4, joista toinen oli edest\xc3\xa4 auki kuin irtonainen huppu. Toinen niist\xc3\xa4 oli vainajan p\xc3\xa4\xc3\xa4nalusena. Vainajalla oli mukanaan mantteli, mutta se oli vedetty h\xc3\xa4nen ylleen peitoksi. Mantteli ei ollut s\xc3\xa4ilynyt kovinkaan ehj\xc3\xa4n\xc3\xa4. Jaloissa h\xc3\xa4nell\xc3\xa4 oli villasta valmistetut \xe2\x80\x9dkeng\xc3\xa4t\xe2\x80\x9d, jotka oli ommeltu jalkoihin . Mukana oli viel\xc3\xa4 nahkaiset keng\xc3\xa4t. Vainajalla on ollut jotakin villakankaasta valmistettua yll\xc3\xa4\xc3\xa4n, joka on vaatinut pronssisen vaateneulan (hakaneula), ja lanteillaan h\xc3\xa4nell\xc3\xa4 oli kiltti tai sit\xc3\xa4 vastaava vaatekappale. Sormessaan h\xc3\xa4nell\xc3\xa4 oli pronssisormus._NEWLINE_Arkkuun oli laitettu mukaan er\xc3\xa4it\xc3\xa4 esineit\xc3\xa4. Sellainen oli reunuskirves, joka oli viel\xc3\xa4 varressaan kiinni (luetteloitu numerolla B5075). Kirveen varsi oli L-kirjaimen muotoinen ja ter\xc3\xa4 oli sidottu varren taipuneen p\xc3\xa4\xc3\xa4n halkaistuun osaan narulla. Mukaan oli laitettu my\xc3\xb6s hyvin s\xc3\xa4ilynyt pronssinen tikari ja sen tuppi (B5076), luinen lusikka (B5078) ja puunkuoresta valmistettu py\xc3\xb6re\xc3\xa4pohjainen kannellinen rasia (B5081). Rasian lis\xc3\xa4ksi oli mukana kaksi puusta koverrettua suurta kulhoa (B5079 ja B5080), joissa oli kummassakin korva. Toinen kulho makasi arkussa nurinp\xc3\xa4in ja se oli koristelty tinanappiupotuksin. Tinanapit muodostivat t\xc3\xa4htim\xc3\xa4isen kuvion. Erikoisin esine oli leirituoli (B5077, tansk. klapstol, valokuva yll\xc3\xa4), joka makasi haudassa kokoon taitettuna.\n_START_SECTION_\nGuldh\xc3\xb8jn lapsihauta (hauta B)\n_START_PARAGRAPH_\nToinen tammiarkkuhautaus oli lapsen hauta. Arkun pituus oli siksi vain 1,3 metri\xc3\xa4 pitk\xc3\xa4. Arkun p\xc3\xa4iss\xc3\xa4 oli koverrettu neliskanttiset rei\xc3\xa4t, joihin oli ty\xc3\xb6nnetty hasselpuusta tehdyt kepit. Tammiarkusta analysoidut vuosirenkaat antoi sen kaatamisvuodeksi 1401 eaa.\n_START_SECTION_\nGuldh\xc3\xb8jn aikuishauta (hauta C)\n_START_PARAGRAPH_\nVainaja oli haudattu 2,7 metri\xc3\xa4 pitk\xc3\xa4\xc3\xa4n tammiarkkuun. Arkun kansi ja pohja oli lukittu toisiinsa kumpaankin p\xc3\xa4ihin l\xc3\xa4pily\xc3\xb6dyill\xc3\xa4 tapeilla. Arkku oli ry\xc3\xb6stetty kylkeen tehdyn aukon kautta. J\xc3\xa4ljelle oli j\xc3\xa4\xc3\xa4nyt vain vainajan j\xc3\xa4\xc3\xa4nteit\xc3\xa4, nahkainen vuota ja villaisia vaatteen palasia. Esineist\xc3\xa4 oli j\xc3\xa4\xc3\xa4nyt j\xc3\xa4ljelle puinen kaksoisnappi. T\xc3\xa4m\xc3\xa4n hautauksen dendrokronologinen analyysi tuotti ensimm\xc3\xa4isell\xc3\xa4 kertaa ajoituksen 1401 eaa., mutta toisella kertaa ajoituksen 1389 eaa. T\xc3\xa4m\xc3\xa4 viimeinen analyysi on saatu yhden vuoden tarkkuudella. Se on vain 8 vuotta m\xc3\xb6yh\xc3\xa4isempi kuin miehen hautaus.\n_START_SECTION_\nGuldh\xc3\xb8jn retkituoli\n_START_PARAGRAPH_\nRetkituoli oli valmistettu kahdesta suorakulmion muotoisesta kehyksest\xc3\xa4, jotka nivellettiin keskelt\xc3\xa4 yhteen ja ristikk\xc3\xa4isiin asentoihin toisiinsa n\xc3\xa4hden. Istuinkangas (tai nahka) oli maatunut pois. Kyseess\xc3\xa4 on Tanskassa vanhin s\xc3\xa4ilynyt tuoli._NEWLINE_Vastaavia vanhemman Skandinavian pronssikauden tuolia on l\xc3\xb6ydetty yhteens\xc3\xa4 20 Tanskasta (5 kappaletta), Ruotsista (1) ja Pohjois-Saksasta (19) ja niit\xc3\xa4 esiintyi siell\xc3\xa4 1400 eaa. alkaen. Niille l\xc3\xb6ytyy vastineet V\xc3\xa4limeren piirist\xc3\xa4 antiikin kaupunkivaltioiden palatseista ja niit\xc3\xa4 laitettiin siell\xc3\xa4kin mukaan rikkaasti koristeltuihin hautoihin 1500\xe2\x80\x931300 eaa. Vastaavanlainen tuoli l\xc3\xb6ytyi Tutankhamonin hautakammiosta Egyptiss\xc3\xa4. H\xc3\xa4n kuoli vuonna 1327 eaa._NEWLINE_Guldh\xc3\xb8jn hautakummussa oleva tuoli oli kotimaista tekoa. Tanskalaiset suunnittelijat Ole Wanscher (vuonna 1934) ja nyky\xc3\xa4\xc3\xa4n Poul Hundevad ovat suunnitelleet nykyaikaiset tuolit tanskalaisiin koteihin.\n_START_SECTION_\nGuldh\xc3\xb8jn muut hautaukset\n_START_PARAGRAPH_\nHautakummun lakialueelle oli tehty yksi ruumishautaus ja kaksi uurnahautausta. Ruumishaudasta ei ole kovinkaan monta mainintaa ja polttohautaukset olivat kumpikin omassa uurnassaan. Ruukun ominaisuuksista ei ole mainintoja. Ruumishaudan ajoitus on ep\xc3\xa4selv\xc3\xa4, mutta uurnahaudat on yleens\xc3\xa4 tehtu pronssikauden periodin III j\xc3\xa4lkeen. N\xc3\xa4m\xc3\xa4 hautaukset on kuitenkin ajoitettu varhaiselle rautakaudelle, joka ajoitetaan yleisesti 500 eaa.\xe2\x80\x93400 jaa.\n_START_SECTION_\nAjoitus\n_START_PARAGRAPH_\nKaivauksissa talteen otetusta hiilest\xc3\xa4 on teetetty radiohiiliajoitus, joka antoi 3130 BP (\xc2\xb1 80 vuotta) eli 1180 eaa. Tammiarkun A kaatamisvuosi ajoitettiin vuosirenkaita analysoimalla 1381 eaa. ja tammiarkun C kaatamisvuodeksi tuli 1389 eaa. Lapsen arkkua ei ajoitettu. Voidaan ajatella, ett hautaus A olisi ollut ensimm\xc3\xa4inen ja se m\xc3\xa4\xc3\xa4ritt\xc3\xa4isi, milloin hautakumpu alkujaan rakennettiin. T\xc3\xa4m\xc3\xa4 vastaa Monteliuksen periodia II, joka ajoitetaan nyky\xc3\xa4\xc3\xa4n noin 1500\xe2\x80\x931300 eaa.'